Щыуагъэр гузэвэгъуэ мыхъу щIыкIэ
КъБР-м экстремизмэмрэ щIалэгъуалэ политикэмрэ япыщIа лэжьыгъэхэр щIыпIэхэм щызэгъэуIунымкIэ и министр Къуэшырокъуэ Залым хуэзащ бзаджащIэхэм интернеткIэ къагъэдаIуэу, къэралым икIыну яужь ита унагъуэм.
1996 гъэм къалъхуа цIыхухъумрэ абы нэхърэ илъэситIкIэ нэхъыщIэ бзылъхугъэмрэ «Налшык-Истамбыл» рейсымкIэ къэралым икIыну загъэхьэзырауэ яубыдащ.
Хабзэхъумэ IэнатIэхэм ирагъэкIуэкIа къэпщытэныгъэхэм къагъэлъэгъуащ зэщхьэгъусэхэр Сирием кIуэуэ, дунейпсо террорист зэгухьэныгъэхэм яхыхьэну зэрызагъэхьэзырар. Яубыдахэр зэрыщIегъуэжар къалъытэри, уголовнэ Iуэху ящIакъым, ауэ КъБР-м и прокуратурэм ныбжьыщIэхэм къыщепсэлъащ бзаджащIэхэм зыщахъумэну.
— Уголовнэ Iуэху къыфхуаIэтынукъым, ауэ апхуэдэ щыуагъэ зэи фымыщIэжыну, фи гъащIэр зыкъутэн лъэбакъуэ фымычыну дызэгурывгъаIуэ. Ислъам диныр фIыгъыну, фи фIэщхъуныгъэм фытетыну зыри зэран къыфхуэхъуркъым. КъищынэмыщIауэ, зыгуэр фыщыщIэмэ, зыфщIэдгъэкъуэну дыхьэзырщ. Фи адэ-анэм гуныкъуэгъуэ евмыту фыпсэу, бын зэвгъэгъуэт, фи Iуэху нэхъыфI зэрыхъуным яужь фит. Фызэмыгупсыса Iуэхугъуэм фызэрыхущIегъуэжар, къэралым фикIатэмэ, гузэвэгъуэшхуэ фыхэхуэну зэрыщытар фи ныбжьэгъухэм къагурывгъаIуэ, мамыру я хэку щыпсэужыну къыхуевджэ, — яжриIащ абыхэм Къуэшырокъуэм.
Министрым ахэр Дзэлыкъуэ щIыпIэ администрацэм и Iэтащхьэм яригъэцIыхуащ, я Iуэху мыхъумэ, лэжьыгъэ ямыгъуэтмэ, къадэIэпыкъунуи елъэIуащ.
ЩIалэм къызэриIуатэмкIэ, «ватсап»-кIэ кърагъэхьа хъыбарым теухуауэ нэхъыбэ къищIэн и гугъэу бзаджащIэхэм запищIащ икIи «гъащIэ дахэ» къыхуэзыгъэлъэгъуахэм къыжраIэр и фIэщ хъуащ. Муслъымэн бзылъхугъэр и щхьэгъусэм щIыгъуу ежьауэ арат.
Унагъуэ хъуагъащIэм я Iуэхур иджыпсту хъарзынэщ, щIэблэ яIэну поплъэ, ауэ, ди жагъуэ зэрыхъунщи, щIэпхъаджащIэхэм зыхашэну зи ужь къихьа псоми апхуэдэу къагъэзэжыркъым. Къэгъазэ здэщымыIэм ухэбэкъуа нэужь, абы кърикIуэнур къызыгурымыIуэхэр мащIэкъым.
ХУЖЬОКЪУЭ Наталье.
